მართვადი რაკეტებით აღჭურვილი საესკადრო ნაღმოსანი
მართვადი რაკეტებით აღჭურვილი საესკადრო ნაღმოსანი — მართვადი რაკეტების გასაშვებად განკუთვნილი სამხედრო გემი. მრავალი მათგანის აღჭურვილობა ასევე უზრუნველყოფს წყალქვეშა ნავების საწინააღმდეგო, ჰაერსაწინააღმდეგო და ხმელეთსაწინააღმდეგო ოპერაციების წარმართვის შესაძლებლობას. ნატოს სტანდარტით ამ ტიპის გემები აღინიშნება კოდით DDG. გარდა ქვემეხებისა და სტანდარტული შეიარაღებისა, რომელიც საესკადრო ნაღმოსანი შეიარაღებაზეა, მართვადი რაკეტების მატარებელი საესკადრო ნაღმოსნები, როგორც წესი, აღჭურვილია ორი მსხვილი სარაკეტო ბლოკით, რომლებიც თავისი არსით წარმოადგენენ შვეული გაშვების უჯრედულ დანადგარს. ზოგი მართვადრაკეტებიანი საესკადრო ნაღმოსნის განკარგულებაშია მძლავრი სარადარო სისტემა, როგორიც აშშ-ის „იჯისია“, ამ სახის გემები შეიძლება გამოყენებულ იქნას რაკეტსაწინააღმდეგო და ბალისტიკური რაკეტების საწინააღმდეგო სისტემის სახით. მართვადი რაკეტებით აღჭურვილი საესკადრო ნაღმოსნების კლასი შეავსებს შეიარღებიდან კრეისერების მოხსნით წარმოქმნილ დანაკლისს. თანამედროვე საესკადრო ნაღმოსნების სტანდარტული წყალწყვა 7500 ტონას შეადგენს, ხოლო სრული წყალწყვა 10 000 ტონაზე მეტია. XX საუკუნის დასაწყისში აღნიშნული მაჩვენებელი საესკადრო ნაღმოსნებისთვის 200 ტონას არ აჭარბებდა. გემების აღნიშნულ კლასში წყალწყვის რეკორდული მაჩვენებელი დააფიქსირა აშშ-ის საზღვაო ძალების ზამუოლტის კლასის მართვადი რაკეტების მატარებელი ახალი თაობის საესკადრო ნაღმოსანმა, რომლის სრული წყალწყვა 14,564 ტონაა.